Protester mot nedskjæringer i Madrid
Rundt 10.000 offentlig ansatte brukte horn og trommer for å hamre hjem budskapet om at «offentlige tjenester ikke er til salgs». De protesterte mot den nye konservative regjeringens forslag om å forlenge arbeidstiden og kutte i helseforsikringen for offentlig ansatte. Mange av dem tjener bare rundt 1.000 euro (7.600 kroner) i måneden. De framholdt også at nedskjæringene som regjeringen foreslår for å styrke budsjettet, undergraver sosiale tjenester og akutt-tjeneste på sykehus. Sykepleieren Dolores Escrivano sier at sykehusene bare kan bruke halvparten av kapasiteten sin og at senger står tomme fordi det ikke er nok personale. Og læreren Barbara Tapiador sier at det blir stadig flere elever i hver klasse på skolene og færre lærere. Landsorganisasjonen UGT, som arrangerte demonstrasjonen, sier at tusener av offentlig ansatte i Madrid står i fare for å miste jobben. Folk som går av med pensjon, blir ikke erstattet, og vikarer blir ikke hentet inn når ansatte er syke eller på ferie. Arbeidsløsheten i Spania er på 23 prosent, og økonomer tror at landet er på vei inn i en ny resesjon etter resesjonen i 2009 og 2010 som var et resultat av den globale finanskrigen og kollapsen i byggesektoren.
Tusener av brannmenn, sykepleiere og lærere demonstrerte tirsdag i Madrids gater mot nedskjæringer de mener vil true viktige offentlige tjenester.